“แบงคอก เมโทรฯ” เล็งเข้าตลาดหุ้นปี 63 ระดมทุนขยายธุรกิจโฆษณา มั่นใจโกยรายได้แตะ 1 พันลบ.
“แบงคอก เมโทรฯ” หรือ BMN บริษัทย่อย BEM เล็งเข้าตลาดหุ้นช่วงครึ่งหลังปี 63 ระดมทุนขยายธุรกิจโฆษณา มั่นใจโกยรายได้แตะ 1 พันลบ.
24 ส.ค. 2561

นายณัฐวุฒิ ตรีวิศวเวทย์ กรรมการผู้จัดการ บริษัท แบงคอก เมโทร เน็ทเวิร์คส์ จำกัด (มหาชน) หรือ BMN ซึ่งเป็นบริษัทย่อยของ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM คาดว่ารายได้ในปี 63 จะแตะระดับ 1 พันล้านบาท เป็นการเติบโตต่อเนื่องจากปี 61 ที่คาดว่ารายได้จะเติบโตราว 10% และปี 62 เติบโตมากกว่า 10% จากปี 60 มีรายได้ 615 ล้านบาท และมีกำไรสุทธิกว่า 10 ล้านบาท
ขณะที่คาดว่ากำไรสุทธิจะเติบโตไปในทิศทางเดียวกับรายได้ โดยอัตรากำไรชั้นต้นปีนี้คาดว่าจะอยู่ในระดับเฉลี่ย 10-15% โดยส่วนธุรกิจโฆษณาได้อัตรากำไรขั้นต้นสูงถึง 20-22% ขณะที่พื้นที่เช่าร้านค้าปลีกจะมีอัตรากำไรขั้นต้นประมาณ 10% เพราะต้องมีค่าบริหารจัดการด้วย
โดยในปี 63 ทาง BEM จะเปิดให้บริการรถไฟฟ้าสายสีน้ำเงินส่วนต่อขยาย ทั้งช่วงหัวลำโพง-บางแค และ ช่วงเตาปูน-ท่าพระ และเดินรถไฟฟ้าสายสีน้ำเงินได้ทั้งเส้นทาง ซึ่งจะทำให้จำนวนสถานีเพิ่มขึ้นอีก 17 สถานี จากปัจจุบันมี 19 สถานี รวมเป็น 36 สถานี ส่งผลให้จำนวนพื้นที่เพิ่มขึ้น โดยปัจจุบันทั้ง 19 สถานี มีพื้นที่รวมกว่า 1 หมื่น ตร.ม.
ทั้งนี้ บริษัทเตรียมงบลงทุน 200-300 ล้านบาท ในการลงทุนสถานีรถไฟฟ้าส่วนต่อขยายที่ลงทุนจอ LED รองรับการโฆษณา และใช้พัฒนาพื้นที่สถานีที่ใช้เป็นพื้นที่ค้าปลีก ชื่อ “เมโทรมอลล์” สถานีละประมาณ 20 ล้านบาท
อย่างไรก็ตาม บริษัทคาดว่าในปี 62 จำนวนผู้โดยสารจะเพิ่มขึ้นเป็น 5 แสนคน/วัน จากระดับ 3.5 แสนคน/วัน ในปัจจุบัน หลังเปิดส่วนต่อขยายช่วงหัวลำโพง-บางแค และในปี 63 ที่เปิดเดินรถช่วงเตาปูน-ท่าพระ เพิ่มอีกเป็นอย่างน้อย 5.5 แสนคน/วัน ทำให้มีคนเดินมากขึ้น ทำให้รายได้เติบโตขึ้น เท่าที่ประเมิน สถานีอิสรภาพ ซึ่งเป็นสถานีที่อยู่ฝั่งธน มีจำนวนพื้นที่มากประมาณ 2 พันตร.ม.คาดว่าจะเป็นสถานีที่มีคนใช้บริการเมโทรมอลล์มาก
ขณะเดียวกัน บริษัทมีแผนนำบริษัทเข้าจดทะเบียนในตลาดหลักทรัพย์ในช่วงครึ่งหลังของปี 63 หรือหลังจากที่เปิดให้บริการรถไฟฟ้าสายสีน้ำเงินครบทั้งเส้นทาง โดยคาดว่าจะระดมเงินทุนเพื่อนำไปเป็นเงินทุนในการลงทุนและพัฒนาพื้นที่ร้านค้าปลีก และลงทุนเพื่อขยายธุรกิจโฆษณา
ในปี 61 บริษัทมีงบลงทุน 100 ล้านบาทเพื่อลงทุนพัฒนาพื้นที่ร้านค้าปลีก หรือ เมโทรมอลล์ 2 สถานี ได้แก่ ลาดพร้าว และ ศูนย์ประชุมสิริกิติ์ ที่มีพื้นที่สถานีละราว 1 พัน ตร.ม.และปรับปรุงสถานีพหลโยธิน และเพิ่มจอ LED สำหรับโฆษณา ทั้งนี้ปัจจุบันพื้นที่เช่าร้านค้าปลีกมีอัตราการเช่าสูง 80-90% โดยเฉพาะสถานีสุขุมวิท มีอัตรา 100% รองลงมาเป็น สถานีพระราม 9 สถานีจตุจักร สถานีเพชรบุรี และสถานีพหลโยธิน ทั้งนี้ ตั้งเป้าปีนี้มีรายได้จากเมโทรมอลล์ 70 ล้านบาทจากปีก่อนมีรายได้ 45 ล้านบาท